與將樂令會飲揖仙亭
作者：楊時
朝代：宋

paragraphs: 灘流斗落惟璠璵，雕欄照水光如濡。
層巒疊巘爭蟠紆，翠岩百尺蹲於菟。
何年巨人出歸墟，揭竿合負神鰲趨。
飄流人間峙蓬壺，至今猶爲仙聖居。
飛軿往來誰與俱，下有馴雉隨雙鳬。
英風爽氣凌清虛，楣間新詩露珊瑚。
顧余老懶與世疏，欲往勾漏嗟無徒。
會須策轡追雲車，無使吃口嗤癯儒。